ત્યાં જ અક્ષયકુમાર મહાભારતના ‘મૈં સમય હૂં’ની જેમ પ્રગટ થાય છે અને એના નાર્સિસિઝમની બોટલનું ઢાંકણું ખૂલી જાય છે. અક્ષયકુમારે આ ફિલ્મમાં નાળિયેરમાં વ્હિસ્કી નાખીને પીતા દારૂડિયા સુપરસ્ટારનો રોલ કર્યો છે, જે કોઈ મીનિંગફુલ ભૂમિકાની તલાશમાં છે. પરંતુ નાના બાળકના હાથમાંથી જેમ કાગડો ચીલઝડપે પૂરી આંચકી જાય એ રીતે અક્કી પેલા ત્રણ શૌકીન્સના હાથમાંથી આ ફિલ્મ આંચકી જાય છે. ઇન્ટરવલ પછી તો ફિલ્મ લિટરલી અક્ષયકુમારની જ બનીને રહી જાય છે. હા, એક સુપરસ્ટારના નખરા, 200 કરોડ ક્લબવાળી ફિલ્મો, સેલિબ્રિટી એન્ડોર્સમેન્ટ્સની ઠેકડી, બોલિવૂડ સ્ટાર્સના હિલેરિયસ રિએક્શન્સ, નેશનલ એવોર્ડ વિનર બંગાળી ફિલ્મનો ઉપહાસ, મોરેશિયસ જેવા સ્થળે ફરતાં ભારતીય હનીમૂન કપલ્સ વગેરે મસ્ત ઝિલાયું છે. પરંતુ ‘કામ’ની કામનામાં નીકળેલા ત્રણ આધેડોની વાર્તા સાથે તેને કોઈ જ લેવાદેવા નથી. એક્ચ્યુઅલી ઇન્ટરવલ પહેલાં અને પછીની ફિલ્મ તદ્દન અલગ અલગ છે. બંને સ્ટોરીની ભેળસેળ કરવાને બદલે તિગ્માંશુ ધુલિયાએ બે સેપરેટ વાર્તાઓ જ લખવા જેવી હતી. ફિલ્મ ખેંચાય છે, પણ સાથોસાથ હસાવે પણ છે જ.